റെയില്വെ പാത ഇരട്ടിപ്പിക്കല് ഡിസം.31 നകം പൂര്ത്തിയാക്കും കോട്ടയം : ഏറ്റുമാനൂര് മുതല് ചിങ്ങവനം വരെ 17 കിലോമീറ്റര് റെയില്വെ ലൈനിന്റെ പാത ഇരട്ടിപ്പ് ജോലികള് ഡിസംബര് 31 നകം പൂര്ത്തിയാക്കാന് തോമസ് ചാഴികാടന് എം.പിയുടെ നേതൃത്വത്തില് കളക്ടറേറ്റില് വിളിച്ചു ചേര്ത്ത ഉന്നതതല യോഗത്തില് തീരുമാനമായി. പാത ഇരട്ടിപ്പിക്കല്, മേല്പ്പാലങ്ങളുടെയും നിര്മ്മാണം സംബന്ധിച്ചും, ഭൂമി ഏറ്റെടുക്കല് നടപടികള് സംബന്ധിച്ചും, റവന്യു, റെയില്വേ കണ്സ്ട്രക്ഷന് വിഭാഗം, റോഡ്സ് ആന്ഡ് ബ്രിഡ്ജസ് ഡവലപ്മെന്റ് കോര്പറേഷന് ഉദ്യോഗസ്ഥരുടെയും സംയുക്ത യോഗമാണ് വിളിച്ചത്. കാരിത്താസ്, മുളന്തുരുത്തി മേല്പ്പാലങ്ങളുടെ സമീപന പാതയുടെ നിര്മാണത്തിന്, റീടെന്ഡര് വിളിക്കാന് പൊതുമരാമത്ത് വകുപ്പില് നിന്ന് നിര്ദ്ദേശം ലഭിച്ച സാഹചര്യത്തില് 2018ലെ അംഗീകൃത നിരക്കില് പുതുക്കിയ ഭരണാനുമതിക്കായുള്ള പ്രൊപ്പോസല് സമര്പ്പിച്ചു. പൂവന്തുരുത്ത് മേല്പ്പാലത്തിന്റെ ഗര്ഡറുകള് സ്ഥാപിക്കല് ആരംഭിച്ചു. ഭൂമി ഏറ്റെടുക്കല് ജോലികള്ക്ക് ഉടന് നടപടി സ്വീകരിച്ച് പാത ഇരട്ടിപ്പിക്കല് ജോലികള്ക്ക് സൗകര്യം ഒരുക്കും. റബര്ബോര്ഡിന്റെ സമീപത്തെ മേല്പ്പാലം ഒക്ടോബര് 2 നും, മാഞ്ഞൂര് മേല്പ്പാലം ഡിസംബര് 31 നും മുന്പായി ഗതാഗതത്തിന് തുറന്നു കൊടുക്കും. കുറുപ്പന്തറ മേല്പ്പാലത്തിന്റെ ഭൂമി ഏറ്റെടുക്കലിനു വേണ്ടി ആകെയുള്ള 54 വസ്തുക്കളില് 52ന്റെയും വില നിശ്ചയിച്ചു.